Spoštovane kolegice poslanke in kolegi poslanci, gospe in gospodje! Začenjam 52. izredno sejo Državnega zbora, ki sem jo sklical na podlagi drugega odstavka 58. člena in prvega odstavka 60. člena Poslovnika Državnega zbora. Spoštovane kolegice in spoštovani kolegi! Obveščam vas, da je umrl gospod Jaša Lukič Zlobec, delegat Zbora združenega dela Skupščine Republike Slovenije v mandatnem obdobju 1990–1992 in poslanec Državnega zbora v mandatnem obdobju 1992–1996 ter v mandatnem obdobju 2000–2004. Spomin nanj bomo počastili z minuto molka. /minuta molka/ Obveščen sem, da se današnje seje ne morejo udeležiti naslednji poslanki in poslanci: gospa mag. Andreja Rihter, gospa mag. Sara Viler, gospod Anton Anderlič, gospod Zmago Jelinčič Plemeniti, gospod Bogdan Barovič, gospod Jakob Presečnik, gospod Roberto Battelli, gospod dr. Laszlo Göncz, gospod Darko Menih, gospod Alan Bukovnik, gospod dr. Luka Juri, gospod Anton Kampuš, gospod Vili Rezman, gospod Joško Godec in gospod Rudolf Petan. Na sejo sem vabil predsednika Državne volilne komisije in predstavnike Vlade. Vse prisotne lepo pozdravljam! Prehajamo na določitev dnevnega reda 52. izredne seje Državnega zbora. Predlog dnevnega reda ste prejeli v sredo, 7. decembra 2011, s sklicem seje. Zboru predlagam, da za današnjo sejo določi dnevni red, kot smo ga prejeli s sklicem. Prehajamo na odločanje. Pred tem poslanke in poslance prosim, da preverite delovanje glasovalnih naprav. Glasujemo. Navzočih je 67 poslank in poslancev, za je glasovalo 66, proti 1. [[Za je glasovalo 66.]] [[Proti 1.]] Ugotavljam, da je dnevni red 52. izredne seje Državnega zbora določen. Prehajamo na 1. TOČKO DNEVNEGA REDA – POTRDITEV IZVOLITVE POSLANKE IZ REPUBLIKE SLOVENIJE V EVROPSKI PARLAMENT. Državna volilna komisija je Državnemu zboru posredovala ugotovitveni sklep, iz katerega izhaja, da glede na izid glasovanja na volitvah poslank in poslancev iz Republike Slovenije, ki so bile 7. junija 2009, pripada mandat osme poslanke Evropskega parlamenta iz Republike Slovenije gospe Zofiji Mazej Kukovič kot naslednji kandidatki po vrstnem redu na listi kandidatov Slovenske demokratske stranke, ki je bila določena za volitve poslancev iz Republike Slovenije v Evropski parlament 7. junija 2009. Besedo dajem gospe Lari Mikuž, predstavnici Državne volilne komisije.
Spoštovani! Na podlagi 22. in 24.f člena Zakona o volitvah poslancev iz Republike Slovenije v Evropski parlament je Državna volilna komisija na 76. seji dne 1. decembra 2011 ugotovila, da glede na izid glasovanja na volitvah poslank in poslancev iz Republike Slovenije, ki so bile 7. junija 2009, pripada mandat osme poslanke Evropskega parlamenta iz Republike Slovenije naslednji kandidatki po vrstnem redu na listi kandidatov Slovenske demokratske stranke, SDS, ki je bila določena za volitve poslancev iz Republike Slovenije v Evropski parlament 7. junija 2009. To je gospa Zofija Mazej Kukovič, rojena 14. maja 1955, Ljubljana, Gasparijeva ulica 11. Hvala lepa.
Hvala lepa. Ugotovitev Državne volilne komisije je obravnavala Mandatno-volilna komisija kot matično delovno telo, ki je Državnemu zboru pisno poročala. Sledi predstavitev stališč poslanskih skupin. V imenu Poslanske skupine Slovenske demokratske stranke bo stališče predstavil gospod dr. Vinko Gorenak.
Hvala lepa. Na kratko. Kot se spomnimo oziroma kot vemo, so bile volitve v Evropski parlament pred nekaj več kot dvema letoma, leta 2009. Sloveniji je po takrat veljavni delitvi mest pripadalo sedem poslanskih mest v Evropskem parlamentu, pa vendar smo že pred volitvami leta 2009 pravzaprav vsi vedeli, da prihaja čas oziroma prihaja pravna podlaga tudi za osmo poslansko mesto v Evropskem parlamentu. Na nek način se nam zdijo odveč vse tiste razprave, ki smo jih vodili v letu 2009, na kakšen način pravzaprav določiti tega osmega poslanca v Evropskem parlamentu. Tudi takratna odločitev Vlade Republike Slovenije in Državnega zbora se danes zdi nekako racionalna in pravilna. Z Lizbonsko pogodbo je dodatne sedeže dobilo 12 držav članic Evropske unije oziroma na novo je določenih 18 poslancev. Med temi poslanci je tudi eno poslansko mesto za poslanca oziroma poslanko iz Slovenije. V času od leta 2009 do danes so potekale različne ratifikacije. Potekala je ratifikacija o začasnih spremembah Lizbonske pogodbe v vseh 27 članicah in 1. 12. je bil dejansko končan ta proces, ki Nemčiji omogoča 99 poslancev do naslednjih volitev, kljub temu pa polnopravno lahko začnejo delati novi poslanci, med njimi tudi naša kandidatka. Državna volilna komisija je prejšnji teden ugotovila, da mesto evropskega poslanca/poslanke pripada gospe Zofiji Mazej Kukovič. Mogoče se zdi nenavadno, zakaj izredna seja, pa vendar je treba reči: 12. 12., to je čez nekaj dni, je zasedanje Evropskega parlamenta in zato je verjetno prav, da Slovenija tam nastopi v polni sestavi osmih poslancev. Poleg tega bodo v začetku januarja v Evropskem parlamentu potekali pogovori o razdelitvi mest v delovnih telesih in prav je tudi, da takrat Slovenija sodeluje. Naj pa bo v moji predstavitvi namenjeno nekaj besed kandidatki sami. Gospa Kukovičeva se je rodila v Črni na Koroškem, odraščala je nekje v okolici Belih Vod. Za njo je zanimiva izobrazbena pot. Po elektrotehnični srednji šoli je začela delati v rudniku lignita v Velenju v razvojnem sektorju, ki je takrat predstavljal zametek kasnejšega podjetja ESO. Leta 1980 je diplomirala iz organizacije dela, leta 1989 je opravila še eno diplomo, in sicer iz elektrotehnike. Leta 1995 pa naj vas spomnim, da je končala tudi mednarodni MBA študij. V 90. letih si je, torej že 20 let in nekaj več, nekako začela utirati pot v gospodarstvu. Tako je dobro, da v časih, ki jih živimo, prihaja v Evropski parlament gospa, torej naša kandidatka, ki je s področja gospodarstva. Zelo značilno je, da je takrat dosegla kar nekaj referenc, in sicer zlasti na področju povezav z univerzami in razvojnimi instituti. Njeno podjetje [[...]] [[nemir v dvorani]]
Spoštovani kolegi in kolegice, besedo ima gospod dr. Gorenak.
[[...]]Hvala. [[...]]za poslovno odličnost, poslovanje so v tistem času razširili praktično po celem svetu. Kandidatka gospa Kukovičeva je izdala tudi knjigo Voz na strmini, izšla je tudi v angleškem jeziku. Glede na to, da govorimo o Evropskem parlamentu, je mogoče pomembno poudariti, da kandidatka tekoče govori angleško, obvlada tudi francoščino, španščino, italijanščino in kar je mogoče nenavadno, tudi kitajščina ji ni tuja, ker se je v času, ko je njeno podjetje prodiralo na Daljni vzhod, naučila tudi osnov kitajščine. Širši javnosti pa je kot poznana ministrica za zdravje. V njenem mandatu veste, da so bili zaključeni kar pomembni projekti: nevrološka klinika v Ljubljani, pediatrična klinika v Ljubljani; tudi paket zakonodaje je bil sprejet v njenem času, od zakona o duševnem zdravju do zakona o pacientovih pravicah, kot tudi resolucija o dolgoročnem planu zdravstvenega varstva. Ni nepomembno, da ima že nekaj evropskih izkušenj. Predsedovala je Svetu ministrov za zdravje v času našega predsedovanja. Evropa je v tistem času sprejela program celovitega obvladovanja raka, ki je bil eden izmed ključnih sklepov predsedovanja Evropske unije. Kandidatka Kukovičeva je za svoje delo prejela tudi priznanja, med drugim leta 2002 nagrado za dosežke prenosa znanja z instituta v prakso s strani Instituta Jožefa Stefana, leta 2006 je bila izbrana za Delovo osebnost leta na področju gospodarstva, tudi to je pomembna zadeva, leta 2007 pa je prejela tudi priznanje združenja za projektni menedžment za razvoj projektnega menedžmenta v Sloveniji. Upam, da bomo kandidatko soglasno podprli, ker je v interesu Slovenije, da zasede to mesto v Evropskem parlamentu. V imenu Poslanske skupine SDS ji lahko zaželim samo uspešno delo v parlamentu. Hvala.
Hvala lepa. V imenu Slovenske nacionalne stranke bo stališče predstavil gospod Silven Majhenič.
Spoštovani gospod predsednik, spoštovani kolegice in kolegi! Gospa Zofija Mazej Kukovič je bila 7. junija 2009 potrjena za osmo poslanko v Evropski parlament iz Republike Slovenije. Žal se je čakalo kar dve leti. V času, ko se Evropa srečuje s finančno, gospodarsko in politično krizo je prisotnost naših poslancev še kako potrebna. Ne bi govoril o uspešnosti oziroma neuspešnosti naših poslancev v Evropi. Sigurno je treba gledati naprej in verjeti, da bodo naši poslanci svoje delo opravili odgovorno in v prid Republike Slovenije. Zato v Slovenski nacionalni stranki želimo gospe Zofiji Mazej Kukovič na mestu evropske poslanke uspešno delo.
Hvala lepa Končali smo predstavitev stališč poslanskih skupin. Sledi razprava poslank in poslancev. Gospod Silven Majhenič želite besedo? [[Ne.]] Gospod Miran Györek. [[Ni prisoten.]] Ostal nam je še čas. Ali želi v nerazporejenem času še kdo besedo? [[Ne želi.]] Zaključujem razpravo. Prehajamo na odločanje. Mandatno-volilna komisija predlaga Državnemu zboru, da sprejme naslednji sklep: Potrdi se izvolitev Zofije Mazej Kukovič, rojene 14. 5. 1955, Ljubljana, Gasparijeva ulica 11, z liste kandidatov Slovenske demokratske stranke, SDS, za poslanko iz Republike Slovenije v Evropskem parlamentu. Glasujemo. Navzočih je 65 poslank in poslancev, za je glasovalo 63, proti nihče. [[Za je glasovalo 63.]] [[Proti nihče.]] Ugotavljam, da je predlagani sklep sprejet. S sklepom bom seznanil predsednika Evropskega parlamenta. Poslanki Evropskega parlamenta gospe Zofiji Mazej Kukovič čestitam ob sprejetem sklepu in jih pri njenem delu želim veliko uspeha. S tem zaključujem to točko dnevnega reda. S tem zaključujem 52. izredno sejo Državnega zbora. Hvala lepa. Seja je bila končana 8. decembra 2011 ob 12.16.